Osomabhizimusi: Lokhu Singakayitholi Imali Yokusincedisa Ngesikhathi seLockdown
Osomabhizimusi laba bathi kade bathenjiswa ukutholiswa uncedo ngalezi zikhathi zobunzima ilizwe lilwisana lokuvimba ukumemetheka kweCovid 19, oluvela esikhwameni eseRelief Fund kodwa lalamhla lokhu belindile.
BULAWAYO — Osomabhizimusi amancane laphakathi laphakathi basemhlubulweni weMaNdebeleni bakhala ezimathonzi ngemva kokwehluleka ukuthola imali abayithenjiswa nguhulumende yokubancedisa ngesikhathi ilizwe limelana leCovid-19, bethi sebelinde baze badela. Inengi labosomabhizimusi abaphila ngokulungisa impahla ezehlukeneyo bethenga bethengisa elizweni lakwamanye amazwe bathi amabhizimusi abo asedonsa nzima lesimo somnotho siqhubekela phambili sonakala ngamandla. Bathi abaselalo ithemba lokuba uhulumende uzabahlenga ngesikhathi ilizwe liphansi kweziqondiso zeLockdown njalo sebephelelwe ngamacebo okunakekela imuli. Umqondisi wenhlanganiso yabaphila ngokuthengisa eyeBulawayo Vendors and Traders Association (BVTA) umnumzana Mike Ndiweni uchasisa ngesimo abakiso. “Imali le ebithenjiswe abantu abazisebenzayo ayikabuyi, sesilahlile ithemba. Abantu bavala amehlo ayikho leyo mali abantu bafola eMhlahlandlela batholiswa amasimcard eOne wallet lalamhlanje akulamuntu osethe wayithola. Siyadana kakhulu njengenhlanganiso ukuba uhulumende udlale ngabantu lokhe singakayitholi imali le esayithenjiswa sekulezinyanga .” Olwela amalungelo abosomabhizimusi uNkosikazi Debra Mukasa olilunga njalo leBVTA uthi lokhe bengakayitholi limali. “Lokhe singakayitholi limali amacard ethu lokhe engelamali. Lapho uma sihamba sikhankasela ukuba abantu baziphathenjani ngesikhathi seCovid-19 bathi bacela uhulumende abancedise manje amalamask lamasanitizer uma okwemali sekusehlula uhulumende kamatholise amamask lamasanitizer. Abathengisayo abalamali lokhe belinde ukuthola usizo kuhulumende.” UNkosikazi Mukasa uqhubeke ethi uhulumende wayebathembise ukubafakela amakhulu amabili amadola akuleli. “Uhulumende ngesikhathi esithembisa wayethi uzasifakela amakhulu amabili amadola kodwa kuze kube lamanje asikayitholi leyomali. Amacard lokhe silawo uhulumende wayesithembise limali ethi izasinceda ngesikhathi selockdown kuze kube manje akula osethe wayithola limali. Umphathintambo wamabhizimusi amancane laphakathi laphakathi, amaSmall and Medium Enterprises-SME’s, uNkosikazi Sithembiso Nyoni ubengadobhi umakhal’ekhukhwini wakhe saze saya emoyeni kodwa ecina ukukhuluma lathi wazise ukuba iRelief Fund eyabaphila ngokuthengisa iphethwe ngabogatsha lwezisebenzi lenhlalakahle kazulu olwePublic Service, Labor and Social Welfare nngakhoke kababekezele, bazayithola imali abayithenjiswa nguhulumende.